De har boet sammen i 27 år, men først i dag kan de kalde sig ægtefæller.

Steen Andersen og Stig Ellling blev i dag klokken 13 viet i kirken som det første homoseksuelle par nogensinde.

Vielsen blev foretaget af sognepræst Michael Hemmingsen på baggrund af det nye vielsesritual, som Folketinget forleden vedtog og som gør det muligt for homoseksuelle par at blive gift i kirken.

Har kæmpet længe

De to midaldrende mænd havde de store smil på, da de kom ud fra Frederiksberg Kirke til den ikke helt lille forsamling af pressefolk efter en meget kort seance indenfor.

»Det er rigtig stort, det er flot og dejligt«, sagde Steen Andersen, mens fotograferne skød løs for at forevige det historiske øjeblik.

Stig Elling, der i offentligheden er kendt fra sin rolle som salgsdirektør i Star Tour, erkendte, at han var rørt.

»Det er fantastisk. Jeg har kæmpet længe for det her, og nu lykkedes det, og vi er glade«, sagde han.

FACEBOOK